РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/142-20

5. новембар 2020. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 4. НОВЕМБРА 2020. ГОДИНЕ

 Седница је почела у 13,05 часова.

 Седницом је председавала Сандра Божић, Председик Одбора.

 Седници су присуствовали: Вук Мирчетић, Лав Григорије Пајкић, проф. др Марко Атлагић, Александар Чотрић, мр Јадранка Јовановић, Милош Терзић, Милица Обрадовић, Снежана Пауновић, Јелица Сретеновић, Наташа Михаиловић Вацић и Жељко Томић, чланови Одбора.

 Седници су присуствовали: Ивана Поповић (Сандра Божић), Љубомир Марић (Јован Колунџија), Небојша Бакарец (Иван Тасовац), Александар Јовановић (Мира Петровић) и мр Акош Ујхељи (Анамарија Вичек), заменици чланова Одбора.

 На предлог председавајућег, чланови Одбора су, већином гласова усвојили следећи

Д н е в н и р е д

1. Одлучивање о покретању поступка за предлагање кандидата за чланове Савета Регулаторног тела за електронске медије које предлажу овлашћени предлагачи: надлежни одбор Народне скупштине и цркве и верске заједнице, заједничким договором;
2. Р а з н о.

Пре преласка на разматрање утврђеног дневног реда Одбор је већином гласова и без примедби усвојио Записник Прве седнице Одбора, одржане 26. септембра 2020. године.

ПРВА ТАЧКА ДНЕВНОГ РЕДА: Одлучивање о покретању поступка за предлагање кандидата за чланове Савета Регулаторног тела за електронске медије које предлажу овлашћени предлагачи: надлежни одбор Народне скупштине и цркве и верске заједнице, заједничким договором

У уводним напоменама, председник Одбора Сандра Божић обавестила је присутне чланове да је Одбор за културу и информисање 27. октобра 2020. године примио обавештење Регулаторног тела за електронске медије, да је Оливери Зекић, члану Савета Регулатора, мандат истекао 24. јула 2020. године, као и да Александри Јанковић, члану Савета Регулатора, мандат истиче 3. марта 2021. године.

Подсетила је чланове Одбора на одредбе члана 9. став 1. тачке 1) и 8) Закона о електронским медијима, којим је прописано да овлашћење и дужност да предлажу члана Савета Регулатора имају:

- надлежни одбор Народне скупштине;

- цркве и верске заједнице, заједничким договором.

Напоменула је да је чланом 10. Закона прописано да надлежна служба Народне скупштине, односно Одбор за културу и информисање објављује јавни позив за предлагање кандидата за члана Савета Регулатора.

 Председавајућа је затим упознала чланове Одбора са поступком предлагања чланова Савета Регулаторног тела за електронске медије, као и са условима који члан Савета мора да испуни.

 Предложила је да Одбор донесе Одлуку о покретању поступка за предлагање кандидата за избор чланова Савета Регулаторног тела за електронске медије, како би се отпочео поступак предлагања кандидата за избор чланова Савета Регулатора.

Није било дискусије.

 Председавајућа је ставила на гласање Предлог одлуке о покретању поступка за предлагање кандидата за чланове Савета Регулаторног тела за електронске медије.

 Одбор је, једногласно донео Одлуку о покретању поступка за предлагање кандидата за чланове Савета Регулаторног тела за електронске медије, у предложеном тексту.

 Председавајућа је обавестила чланове Одбора да је неопходно и да се утврди текст два јавна позива за предлагање кандидата за избор члана Савета Регулаторног тела за електронске медије, које ће служба Одбора посебно упутити посланичким групама у Народној скупштини и црквама и верским заједницама.

 Није било дискусије.

 Одбор је, једногласно утврдио текст два јавна позива за предлагање кандидата за избор члана Савета Регулаторног тела за електронске медије, у предложеном тексту.

 Председавајућа је упознала чланове Одбора да ће служба Одбора у наредним данима Јавни позив за предлагање кандидата објавити на веб презентацији Народне скупштине, у „Службеном гласнику Републике Србије“ и дневним новинама које излазе на територији целе земље, као и да ће Јавни позив за предлагање кандидата за члана Савета Регулатора који се бира на предлог надлежног одбора додатно проследити и свим посланичким групама у Народној скупштини.

ДРУГА ТАЧКА ДНЕВНОГ РЕДА: Разно

 Председавајућа је обавестила чланове Одбора да је 4. новембра 2020. године у Писарници Народне скупштине заведен Захтев Министарства културе и информисања за повлачење Збирне листе кандидата за чланове Националног савета за културу.

 Имајући наведено у виду, предложила је да чланови Одбора усвоје наведени захтев и да се Збирна листе кандидата за чланове Националног савета за културу повуче из скупштинске процедуре.

 Није било дискусије.

Одбор је, једногласно донео Одлуку о повлачењу Збирне листе кандидата за чланове Националног савета за културу из скупштинске процедуре.

 Седница је завршена у 13,10 часова.

СЕКРЕТАР ПРЕДСЕДНИК

 Дана Гак Сандра Божић